Document ID: 32010L0036

KOMMISSIONENS DIREKTIV 2010/36/EU
af 1. juni 2010
om ændring af Europa-Parlamentets og Rådets direktiv 2009/45/EF om sikkerhedsregler og -standarder for passagerskibe
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2009/45/EF af 6. maj 2009 om sikkerhedsregler og -standarder for passagerskibe (1), særlig artikel 10, og
ud fra følgende betragtninger:
(1)
Rådets direktiv 98/18/EF om sikkerhedsregler og -standarder for passagerskibe (2) med senere materielle ændringer er af klarhedshensyn blevet kodificeret og omarbejdet ved direktiv 2009/45/EF.
(2)
Da direktiv 2009/45/EF blev vedtaget, var der en række internationale konventioner i kraft, som har relevans for direktivets sikkerhedsregler og -standarder for passagerskibe, herunder den internationale konvention om sikkerhed for menneskeliv på søen af 1974 (SOLAS-konventionen) og andre internationale koder og resolutioner.
(3)
Siden den seneste væsentlige ændring af direktiv 98/18/EF, som skete med Kommissionens direktiv 2003/75/EF (3), er der foretaget ændringer i de relevante internationale instrumenter som f.eks. Den Internationale Søfartsorganisations (IMO's) konventioner, protokoller, koder og resolutioner.
(4)
Der bør tages hensyn til disse nye internationale instrumenter i de relevante artikler og bilag til direktiv 2009/45/EF.
(5)
Direktiv 2009/45/EF bør således ændres i overensstemmelse hermed.
(6)
De i dette direktiv fastsatte foranstaltninger er i overensstemmelse med udtalelse fra Udvalget for Sikkerhed til Søs, som er nedsat ved Europa-Parlamentets og Rådets forordning (EF) nr. 2099/2002 (4) -
VEDTAGET DETTE DIREKTIV:
Artikel 1
I direktiv 2009/45/EF foretages følgende ændringer:
1)
Artikel 2, litra c), affattes således:
»c)
den internationale kode for sikkerhed i højhastighedsfartøjer, som er indeholdt i IMO's resolution MSC 36(63) af 20. maj 1994, eller den internationale kode for sikkerhed i højhastighedsfartøjer af 2000 (HSC-koden 2000), som er indeholdt i IMO's resolution MSC.97(73) af december 2000, i de gældende affattelser«
2)
Artikel 2, litra g), nr. ii), affattes således:
»ii)
deres største hastighed som defineret i regel 1.4.30 i 1994-koden for højhastighedsfartøjer og regel 1.4.37 i 2000-koden for højhastighedsfartøjer er mindre end 20 knob«
3)
Artikel 3, stk. 2, litra a), nr. iii), affattes således:
»iii)
fartøjer, som er bygget i andre materialer end stål eller tilsvarende materiale, og som ikke omfattes af standarderne for højhastighedsfartøjer (res. MSC 36(63) eller MSC.97(73)) eller Dynamically Supported Craft (res. A.373(X))«.
4)
Artikel 4, stk. 3, affattes således:
»3. For højhastighedspassagerfartøjer gælder de kategorier, som er defineret i kapitel 1, regel 1.4.10 og 1.4.11, i 1994-koden for højhastighedsfartøjer eller kapitel 1, regel 1.4.12 og 1.4.13, i 2000-koden for højhastighedsfartøjer.«
5)
Artikel 6, stk. 1, litra c), affattes således:
»c)
Bestemmelserne i regel 17, 18, 19, 20 og 21, kapitel V, i SOLAS-konventionen af 1974, i den gældende affattelse, om navigationsudstyr om bord på skibe finder anvendelse. Navigationsudstyr om bord på skibe, som er opregnet i bilag A.1 til direktiv 96/98/EF, og som opfylder nævnte direktivs bestemmelser, anses for at opfylde typegodkendelseskravene i regel 18.1, kapitel V, i SOLAS-konventionen af 1974.«
6)
Artikel 6, stk. 4, litra a), affattes således:
»a)
Højhastighedspassagerfartøjer, som er bygget, eller som har undergået større reparationer, ombygninger eller forandringer efter 1. januar 1996, skal opfylde kravene i regel X/2 og X/3 i SOLAS-konventionen af 1974, medmindre
-
kølen blev lagt, eller et tilsvarende konstruktionsstadium var nået, senest i juni 1998, og
-
aflevering og indsætning i fart var sket senest i december 1998, og
-
fartøjet fuldt ud opfylder kravene i sikkerhedskoden for Dynamically Supported Craft (DSC-koden) indeholdt i IMO-resolution A.373(X), som ændret ved IMO-resolution MSC.37 (63).«
7)
Artikel 12, stk. 4, affattes således:
»4. De procedurer og retningslinjer for syn med henblik på sikkerhedscertifikat for passagerskibe, som er fastsat i IMO-resolution A.997(25), »Survey guidelines under the harmonized system of survey and certification, 2007« (retningslinjer for syn under det harmoniserede system for syn og certificering) med senere ændringer, eller procedurer, der er tilrettelagt for at føre til samme mål, skal følges.«
8)
Bilag I til V til direktiv 2009/45/EF erstattes af teksten i bilaget til nærværende direktiv.
Artikel 2
Gennemførelse
1. Medlemsstaterne sætter de nødvendige love og administrative bestemmelser i kraft for at efterkomme dette direktiv, senest 12 måneder efter at det er trådt i kraft. De tilsender straks Kommissionen disse bestemmelser.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 3
Dette direktiv træder i kraft på dagen for offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 1. juni 2010.

Labels: 7
8
15